b'\n_START_ARTICLE_\nTidselordenen\n_START_PARAGRAPH_\nTidselordenen (engelsk: Order of the Thistle, egentligt The Most Ancient and Most Noble Order of the Thistle) er en skotsk ridderorden. _NEWLINE_I sin nuv\xc3\xa6rende udgave er ordenen stiftet den 29. maj 1687 af kong Jakob 7. af Skotland (ogs\xc3\xa5 kendt som kong Jakob 2. af England og Irland). _NEWLINE_Ordenen er den fornemste ridderorden i Skotland, og den er den n\xc3\xa6st fornemste orden i Storbritannien. Den rangerer lige efter Hoseb\xc3\xa5ndsordenen. Riddere af tidslen, der blev udn\xc3\xa6vnt til hoseb\xc3\xa5ndsridder, udtr\xc3\xa5dte tidligere af tidselordenen. Ordenen best\xc3\xa5r af \xc3\xa9n klasse. Den regerende monark er ordensherre.\n_START_SECTION_\nAntal medlemmer\n_START_PARAGRAPH_\nOprindeligt havde ordenen otte medlemmer, men det var muligt at udn\xc3\xa6vne 12 riddere. Fra 1827 blev det muligt at udn\xc3\xa6vne 16 ordin\xc3\xa6re medlemmer. De kongelige riddere og ladyer anses for at v\xc3\xa6re ekstra medlemmer.\n_START_SECTION_\nUdenlandske medlemmer\n_START_PARAGRAPH_\nKong Olav 5. af Norge er den eneste udl\xc3\xa6nding, der har v\xc3\xa6ret ridder af Tidselordenen. Han var f\xc3\xb8dt p\xc3\xa5 Sandringham House i Norfolk, England som s\xc3\xb8n af prinsesse Maud af Wales (dronning Maud af Norge) og datters\xc3\xb8n af kong Edward 7. af Storbritannien. Olav 5. blev optaget i ordenen i 1962. Dette skete i forbindelse med det f\xc3\xb8rste statsbes\xc3\xb8g i Skotland i 150 \xc3\xa5r.\n_START_SECTION_\nKvindelige medlemmer\n_START_PARAGRAPH_\nKongen eller den regerende dronning er ordensherre. I ordenens historie er der kun blevet udn\xc3\xa6vnt to kongelige ladyer. Det er den skotsk f\xc3\xb8dte dronning Elizabeth Bowes-Lyon, der blev udn\xc3\xa6vnt i 1937, og Prinsesse Anne af Storbritannien, der blev udn\xc3\xa6vnt i \xc3\xa5r 2000. _NEWLINE_Fra 1987 er det muligt for kvinder at blive udn\xc3\xa6vnt som ordin\xc3\xa6re ladyer i ordenen. I 1996 blev direkt\xc3\xb8ren for den skotske opera Marion Anne Fraser udn\xc3\xa6vnt til lady i egen ret (Lady in her own right). Lady Marion Fraser var h\xc3\xb8jkommiss\xc3\xa6r for den skotske kirke i 1994-1995.\n_START_SECTION_\nTitler\n_START_PARAGRAPH_\nBorgerlige m\xc3\xa6nd, der optages i ordenen, tiltales med den lavadelige titel \xe2\x80\x99\xe2\x80\x99Sir\xe2\x80\x99\xe2\x80\x99. Deres hustruer tiltales Lady. En kvinde, der optages i ordenen, betragtes som \xe2\x80\x99\xe2\x80\x99Lady i egen ret\xe2\x80\x99\xe2\x80\x99. Denne titel rangerer h\xc3\xb8jere end titlen Dame, der tildeles kvindelige medlemmer af lavere ridderordner. Adelige medlemmer af ordenen beholder deres hidtidige titler fx Lord, Sir eller Lady.  _NEWLINE_Mandlige medlemmer kan skrive KT (Knight of the Thistle) efter deres navn, mens kvindelige medlemmer kan skrive LT (Lady of the Thistle) efter deres navn.'